Foto's van ons besoek aan Yosemite Desember 2001
Ons eerste oggend het begin met 'n fotografie uitstappie. Hierdie uitstappies word gratis aangebied deur professionele fotograwe wat in Yosemite werk. Dit is 'n 2 uur uitstappie waartydens die fotograaf die groep na verskeie "photo spots" toe neem en dan insig aanbied oor hoe om beter foto's te neem. Ek en Nicol geniet dit baie, want ons leer altyd iets, sien nuwe plekke in die park en ontmoet nuwe mense.
Half Dome in die mis
Half Dome is Yosemite se mees kenmerkende monument met 'n hoogte van 8842 voet.
Yosemite Falls is eintlik drie watervalle wat saam die vyfde hoogste waterval in die wereld maak.
Hierdie foto is van die voet van die waterval geneem.
Bridle veil Fall
Hierdie waterval vertoon klein teen die omringende kranse maar is egter 62 verdiepings hoog.
Nadat dit die hele oggend gereën het, was die verskyning van die son so teen 14h00 'n ware fees vir ons...dit was besonder mooi met die mis wat nog daar was en die son op die granietrotse.
El Capitan is 3593 voet vanaf basis tot piek.
Hierdie foto is geneem in die parkade voor Yosemite Lodge waar ons tuisgegaan het.
Ons eerste aand in Yosemite Lodge. Ons klink 'n glasie op Yosemite, een van ons gunsteling plekke op aarde.
Penderosa Dennebome wat volop in die Yosemite Vallei groei.
Met ons eerste besoek aan Yosemite was ons so oorweldig deur die rotsstrukture dat ons skaars die vele ander natuurskoonhede opgemerk het . Met hierdie besoek het ons egter meer tyd gehad om ook die bome, diere, voëls en die rivier te beleef. Daar is 37 tipes inheemse bome in die park, waaronder California Black Oak, Incense Cedars, Giant Sequoias en Penderosa Dennebome.
Yosemite Vallei met El Capitan (links) en Bridle Veil Fall (regs)
Die reën kon ons nie onderkry nie - ons tweede dag in Yosemite het ons met sambrele en poncho's die Mirror Lake staproete aangepak. Nicol het ziplock sakkies met rekkies om die kamera gebind en 2 films in die reën geskiet! Dit was koud en nat, Mirror lake was geen "mirror" nie (dit was heeltemal gevries) maar nietemin het ons 'n onvergeetlike avontuur gehad.
Nicol op een van die talle bruggies oor die Merced Rivier op ons laaste oggend in Yosemite.
Groot was my opwinding toe ons in Badger Pass stop en dit sneeu!
Badger Pass is omtrent 40 minute se ry vanaf die Yosemite Vallei en is Kaliforieë se oorspronklike ski area. Ons het nie geski nie, maar wel rondgestap in 'n dennewoud en heerlik in die sneeu gespeel...dit was ons eerste belewenis van sneeu ooit en GROOT PRET!!!
In Badger Pass tydens 'n sneeuval. Op plekke het ons tot by ons heupe in die sneeu ingetrap en ons spiere was die volgende dag styf - harde werk om in die sneeu te stap!